Monika Beňová

PhDr. Monika Beňová (rod. Vallettová, v rokoch 20062017 Flašíková Beňová; * 15. august 1968, Bratislava) je slovenská sociálnodemokratická politička. Od roku 2004 pôsobí nepretržite ako poslankyňa Európskeho parlamentu za stranu SMER – sociálna demokracia. Stranu spoluzakladala v roku 1999, pôsobila tiež ako poslankyňa Národnej rady SR a Zastupiteľstva Bratislavského samosprávneho kraja.
Životopis.
Mladosť a štúdium.
Monika Beňová sa narodila v roku 1968 v Bratislave, kde tiež prežila celé detstvo. Základnú školu absolvovala v ZDŠ Ernesta Thalmanna (v súčasnosti ZŠ Za Kasárňou). Strednú školu absolvovala najprv na Gymnáziu Ivana Horvátha, od tretieho ročníka prestúpila na Gymnázium Vazovova. Vysokoškolské štúdium začala na katedre sociológie na Filozofickej fakulty Univerzity Komenského. Štúdium v roku 1988 prerušila po narodení syna Martina.
V rokoch 20002006 Beňová absolvovala Fakultu politických vied a medzinárodných vzťahov Univerzity Mateja Bela v odbore politológia.
Pracovná kariéra pred vstupom do politiky.
Beňová bola šéfredaktorkou informačného občasníka „Slovensko potrebuje nový Smer“, členka správnej rady Sanatória alkoholicko-toxikomanických závislostí, (19981999) generálna manažérka, WA Slovakia, (1998) spoluzakladateľka a správkyňa Nadácie Solidarita (Nadácia SMER), (1997) generálna riaditeľka rádia KOLIBA, (19961997) riaditeľka, Planet Sport, (1996) spoluzakladateľka a správkyňa Nadácie Malý princ, (19931995) riaditeľka, Martin Mangl, (1993) generálna riaditeľka spoločnosti REEBOK Slovensko a i.
Politická kariéra.
Poslankyňa NR SR (20022004).
Vo voľbách do Národnej rady v októbri 2002 bola Beňová zvolená za poslankyňu NR SR za stranu SMER. Bola predsedníčkou Výboru pre európsku integráciu, podpredsedníčkou Stálej delegácie NR SR do Spoločného parlamentného výboru EÚ a SR, členkou Výboru pre životné prostredie a ochranu prírody a pozorovateľkou v Európskom parlamente. V rokoch 20032004 pôsobila ako pozorovateľka v Európskom parlamente. Od roku 1999 do roku 2001 bola tiež generálna manažérka strany SMER. Jej mandát poslankyne zanikol 20. júla 2004 kvôli tomu, že sa stala poslankyňou Európskeho parlamentu.
Komunálna politika (20052013).
Monika Beňová bola zvolená za koalíciu HZD, SF, SMER za poslankyňu zastupiteľstva Bratislavského samosprávneho kraja vo voľbách v roku 2005 v okrese Bratislava II. Zastupiteľstvo ju zvolilo za zástupkyňu predsedu samosprávneho kraja.
V komunálnych voľbách v roku 2006 kandidovala za koalíciu SMER, ĽS-HZDS, SMK, SZ, SF na funkciu primátora Bratislavy. So ziskom 39 523 skončila na druhom mieste za víťazom Andrejom Ďurkovským. Mandát poslankyne BSK obhájila tiež voľbách v roku 2009. Kandidovala za koalíciu SMER, ĽS-HZDS, SZS, HZD vo volebnom obvode Bratislava 2 a získala 4 659 hlasov (najviac v obvode).
Europoslankyňa (od 2004).
Monika Beňová je najdlhšie pôsobiacou slovenskou europoslankyňou v histórii, v roku 2019 bola ako jediná zvolená už v kontinuálne štvrtom volebnom období od roku 2004, teda od vstupu Slovenska do EÚ. Vo volebnom období 20042009 bola členkou socialistickej skupiny v parlamente, Výboru pre zahraničné veci a podpredsedníčkou Delegácie pre vzťahy s Izraelom. Vo volebnom období 20192024 je členkou Predsedníctva Európskeho parlamentu a kvestorkou (so zodpovednosťou o. i. za styčné úrady a kancelárie EP a za vzťahy so Súdnym dvorom EÚ). Okrem toho je členkou Výboru pre životné prostredie, verejné zdravie a bezpečnosť potravín (ENVI) a Delegácie pri Spoločnom parlamentnom zhromaždení AKT – EÚ (Africko-karibicko-tichomorská skupina).
Osobný život.
Monika Beňová je rozvedená. Prvý manžel Martin Beňo bol športový novinár, zomrel v roku 2004. Z prvého manželstva má syna Martina. Beňová sa druhý raz vydala 20. mája 2006, kedy si vzala za muža mediálneho spolupracovníka strany SMER-SD, Fedora Flašíka. Rozviedli sa v roku 2017. V júli 2020 Beňová oznámila, že je druhý raz tehotná, v šiestom mesiaci tehotenstva a očakáva dcéru. 1. novembra 2020 sa jej narodila dcéra Lea, ktorú má s právnikom Ľubomírom Klčom.